Orang luar tidak dibenar masuk
BINTANGOR: Penduduk Rumah Giman Jabu di Skim B Meradong mengambil inisiatif
mendirikan papan tanda melarang orang luar masuk ke kawasan rumah panjang
mereka sepanjang tempoh pelaksanaan Perintah Kawalan Pergerakan (PKP). TR Giman berkata, inisiatif tersebut dipersetujui sebulat suara oleh semua
penduduk pada mesyuarat Jawatankuasa Kemajuan dan Keselamatan Kampung (JKKK)
rumah panjang terbabit. “Ini adalah sebagai usaha kita untuk menyekat sementara kemasukan orang
luar atau penduduk rumah panjang lain sepanjang tempoh pelaksanaan Perintah
Kawalan Pergerakan (PKP),” jelasnya menerusi aplikasi whatsapp semalam. Selain itu katanya, mereka juga menyekat sementara kemasukan penduduk rumah
panjang yang bekerja dan tinggal di bandar untuk pulang. “Begitu juga penduduk yang tinggal di rumah panjang tidak perlu pulang ke
bandar sepanjang tempoh PKP ini. Dalam erti kata lainnya, mereka harus tinggal
di mana mereka sedang berada. “Kita harus memandang serius perkara ini bagi mengekang penularan wabak
virus berbahaya covid-19,” ujarnya. Mereka mendirikan papan tanda larangan tersebut di hadapan simpang masuk ke
rumah panjang. Terdahulu, semua penduduk (penganut agama Kristian) Rumah Giman mengadakan
sembahyang dan upacara ‘Ngampun’ bagi mereka yang mengamalkan upacara tradisional
Iban memohon perlindungan daripada wabak berbahaya tersebut. 
See author's posts
